Document ID: 32005D0186

ROZHODNUTIE RADY
z 5. júla 2004
o existencii nadmerného schodku na Malte
(2005/186/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 104 ods. 6,
so zreteľom na odporúčania Komisie,
so zreteľom na pripomienky Malty,
keďže:
(1)
Podľa článku 104 zmluvy sa členské štáty majú vyhýbať nadmerným schodkom verejných financií; toto sa vzťahuje aj na členské štáty s výnimkou, čo je prípad všetkých krajín, ktoré sa pripojili k Európskej únii 1. mája 2004.
(2)
Pakt stability a rastu je založený na cieli riadnych verejných financií ako prostriedku posilňovania podmienok cenovej stability a silného udržateľného rastu, vedúceho k vytváraniu zamestnanosti.
(3)
Postup pri nadmernom schodku podľa článku 104 ustanovuje rozhodnutie o existencii nadmerného schodku a Protokol o postupe pri nadmernom schodku, pripojený k zmluve, upravuje ďalšie ustanovenia týkajúce sa vykonávania postupu v prípade nadmerného schodku. Nariadenie Rady (ES) č. 3605/93 z 22. novembra 1993 o uplatňovaní Protokolu o postupe pri nadmernom schodku, ktorý tvorí prílohu k Zmluve o založení Európskeho spoločenstva (1), ustanovuje podrobné pravidlá a pojmy uplatňovania ustanovenia uvedeného protokolu.
(4)
Článok 104 ods. 5 zmluvy vyžaduje od Komisie, aby sa zaoberala stanoviskom Rady, ak Komisia usudzuje, že v členskom štáte existuje alebo môže vzniknúť nadmerný schodok. Po preskúmaní všetkých príslušných faktorov zohľadnených v jej správe v súlade s článkom 104 ods. 3 a so zreteľom na stanovisko Hospodárskeho a finančného výboru v súlade s článkom 104 ods. 4 dospela Komisia vo svojom stanovisku z 24. júna 2004 k záveru, že na Malte existuje nadmerný schodok.
(5)
Článok 104 ods. 6 zmluvy ustanovuje, že Rada by mala posúdiť akékoľvek pripomienky, ktoré si môže príslušný členský štát želať vyjadriť pred rozhodovaním, po celkovom hodnotení, či existuje nadmerný schodok.
(6)
Celkové posúdenie vedie k nasledujúcim záverom. Celkový schodok verejných financií dosiahol na Malte 9,7 % HDP v roku 2003 (z čoho 3,2 % HDP bolo v dôsledku jednorazovej operácie), čo prevyšuje 3 % referenčnej hodnoty HDP, uvedenej v zmluve. Prebytok schodku verejných financií nad referenčnou hodnotou nie je dôsledkom neobvyklej udalosti mimo kontroly maltských orgánov ani nebol dôsledkom závažného hospodárskeho poklesu v zmysle Paktu stability a rastu. Schodok verejných financií zostane v roku 2004 vyšší ako 3 % HDP. Konkrétne, podľa prognózy Komisie na jar 2004 sa predpokladá, že schodok dosiahne 5,9 % HDP v roku 2004, zatiaľ čo program konvergencie Malty predpokladá schodok vo výške 5,2 % HDP. Pomer dlhu, ktorý bol 72,0 % v roku 2003, sa pravdepodobne bude v roku 2004 naďalej odchyľovať od referenčnej hodnoty 60 % HDP, uvedenej v zmluve,
PRIJALA TOTO ROZHODNUTIE:
Článok 1
Z celkového hodnotenia vyplýva, že na Malte existuje nadmerný schodok.
Článok 2
Toto rozhodnutie je určené Maltskej republike.
V Bruseli 5. júla 2004

Labels: 2
18